
Hatékony részstruktúra -kereső algoritmusok a kémiai informatika területén

A kémiai informatika egy dinamikusan fejlődő, izgalmas tudományterület, amely a kémiai háttéren túl az informatika számára is érdekes kihívásokat jelent. Segítségével jelölhetjük ki a gyógyszervegyészeti kutatási irányokat, illetve csökkenthetjük a kutatások során felmerülő költséges kísérletek számát. Matematikai és informatikai ismereteinket felhasználva próbáljuk a kísérlet lehetséges kimenetelét előre jelezni. Első lépésként a kísérletben szereplő molekulákat gráfként ábrázoljuk, majd az így kapott gráfokat vizsgáljuk.
Az egyik alapvető gyakorlati feladat során azt kell eldöntenünk, hogy két adott molekula közül az egyik részstruktúraként tartalmazza-e a másik molekulát. Matematikai értelemben ilyenkor azt vizsgáljuk, hogy a molekulák szerkezetét leíró gráfokra teljesül-e a részgráf-izomorfia. Ennek eldöntése egy klasszikus NP-teljes feladat.
A Tudományos Diákköri Dolgozatban a szakirodalomban található, részgráf-izomorfiát eldöntő algoritmusokat tekintettük át. A problémára a két leggyakrabban alkalmazott módszert, az Ullmann-algoritmust és a VF2-t implementáltuk. Az implementálás során egy új módszer, a QuickSI algoritmus azon részét is alkalmaztuk, amely a várhatóan optimális atomsorrendet állapítja meg a query molekulában. Mindkét algoritmus esetén több heurisztikát implementáltunk kihasználva a molekulagráfok jellegzetességeit (pl. korlátos fokszám, csúcs- és élcímkék stb.), és meghatároztuk azon heurisztika-együttállásokat, melyek alkalmazása esetén méréseink során a legjobb futásidőt kaptuk. Gyakran szükséges a két molekula közötti összes leképezés meghatározása, ezért ezen kérdéssel is foglalkoztunk a dolgozatban.
A kutatás során elkészített implementációk helyességét és hatékonyságát valós molekulagyűjteményeken vizsgáltuk. Összefoglalva elmondhatjuk, hogy az új heurisztikákkal az első és az összes részgráf-izomorfizmus megtalálásához szükséges időt az Ullmann-algoritmus és a VF2 esetén is jelentősen sikerült csökkenteni. Méréseink alapján a VF2 algoritmus lényegesebben hatékonyabbnak bizonyult az ismertebb és elterjedtebb Ullmann-algoritmusnál.



